Sei Humor ka zwoa durchaus feinsinnig und hinterkünftig sei, oba da easchte Eindruck, den wo ma vo eam normalaweis midnimmt, is, dossa-r a recht a groba Lackl, um ned zum sogn a gscheada Ramme is. Wemma alladings genaua hiheat, dann merkt mas aa, doss hinter da vordagrindign Deabheit meistns a ziemlicha Diafgang vasteckt is. In seine Programm springda normalaweis zwischa de vaschiadadstn Persona hi und her, und er schaffts wia kaum a andana, doss ma den ganzn Haufa Leid, de wora wia-r a narrischa nochananda spuid, ganz genau vorananda untaschein ka. Dodazua gheat nadiale a Mordsbegabung ois Stimm- und Gsichta-Imitator, und de hoda.